钦定古今图书集成/明伦汇编/家范典/第102卷 > 《宗谱》晋·杜预
## 钦定古今图书集成/明伦汇编/家范典/第102卷 > 《宗谱》晋·杜预

列子者，君之嫡妻之子，长子之母弟也。君命为祖，其
子则为大宗，常有一主，审昭穆之序，辨亲疏之别，是
故百代不迁。若无子，则支子为后，虽七十无无主妇。
若殇死，则缞绖加一等，以兄弟之列代之。殇无为父
道，兄弟昭穆同故也。死皆为之齐缞，其月数各随亲
疏为限，虽尊，虽出嫁，犹不敢降也。属绝，则为之齐缞
三月。若始封君相传则自祖。始封君，其支子孙皆宗
大宗。然则继体君为中宗之尊，支庶莫敢宗之，是以
命别子为宗主，一宗奉之，故曰：祖者，高祖也。言属逮
于君则就君，属绝于君则适宗子家也。而说者或云
君代代得立大宗；或云别子之母弟亦得为祖；或云
“命妾子为别子，其嫡妻子则迁宗于君”，皆非也。别子
之弟子孙，无贵贱皆宜宗。别子之子孙，小宗，一家之
长也。同族则宗之，其服随亲疏为比。姊妹出嫁，不敢
降之。五属断服，则不宗之矣。